Mooier en gesonder met produkte uit jou kombuis - Jou Gesin | Solidariteit WêreldJou Gesin | Solidariteit Wêreld
Tuis › Artikels › Mooier en gesonder met produkte uit jou kombuis
Mooier en gesonder met produkte uit jou kombuis
Lank voor die ontdekking van al die wonderlike teenverouderingschemikalië en topklasprodukte wat jeug en gesondheid waarborg, het mense baie eenvoudiger en meer kostedoeltreffende bestanddele gebruik. Heelwat van dié bestanddele skuil in ons kombuis.
Dié spesery, meestal geassosieer met geurige Indiese geregte, word vandag ook as bestanddeel in smoothies, tee, aanvullings en skoonheidsprodukte gevind. Dis 'n wonderlike immuunversterker. Dit kan egter baie meer doen as net winterskieme te beveg omdat dit 'n kragtige bioaktiewe verbinding genaamd kurkumien bevat. Daar word vermoed dat kurkumien as gevolg van sy antioksidante en antiinflammatoriese eienskappe, die vermoë het om brein-, hart- en longfunksies te help handhaaf. Verder beskerm dit ook teen kanker en ouderdomverwante siektes.
Die kurkumien in borrie maak dit boonop 'n goeie keuse wanneer dit kom by skoonheidsvoordele en antiverouderingstrategieë. Dit hoef ook lankal nie net meer ingeneem te word om aktief te wees nie – dit kan ook as gesigmasker aangewend word. Meng twee eetlepels meel of gemaalde hawermout, een teelepel borrie, drie eetlepels melk en 'n paar druppels heuning. Wend die masker aan en wag twintig minute voordat jy jou gesig afspoel.
Benewens die feit dat dit kan help om die rooiheid van jou vel te verminder, die voorkoms van letsels en pigmentasie te versag, jou vel te hernuwe en dit 'n gesonde gloed te gee, getuig baie mense ook dat dit dermatologiese toestande soos psoriase en aknee verlig. Boonop kan dit ook die groei van lastige gesighare binne 'n maand verminder. Maak 'n pasta van ¼ eetlepel borrie, 1 eetlepel meel en 'n paar druppels water en wend dit daagliks op jou gesig aan.
Slegs 'n halwe teelepel kaneel by jou tee of ontbyt kan jou help om bloedsuiker te reguleer. Dié antiinflammatoriese en antibakteriese spesery kan ook help om die brein teen leerprobleme te beskerm en kan winderigheid help verlig terwyl dit beskerming teen beroerte bied. Kaneel moedig ook kollageenvorming aan, wat noodsaaklik is vir 'n jeugdige vel. Vir puisies kan jy 'n gesigmasker met kaneel, heuning en olyfolie maak. Dit sal jou porieë oopmaak en jou vel plomper laat vertoon.
Dié spesery is 'n natuurlike pynverligter en bevat antioksidante en antiinflammatoriese verbindings wat verligting vir seer spiere en artritiese gewrigte bied. Nie net kan gemmer jou jonger laat voel nie – dit kan jou ook jonger laat lyk omdat dit jou vel vernuwe en help vir vlekke. Meng gelyke hoeveelhede gemmer, heuning en suurlemoen om 'n pasta te maak wat jy op jou gesig kan aanwend. Los dit vir 'n rukkie en spoel af.
Ons ken peper as 'n geurmiddel. Wanneer dit egter in skropmiddels en masseerolies gebruik word, help dit ook met afskilfering. Dit kan help om die vel glad, sag en soepel te hou en word ook gebruik om aknee te behandel. Meng jogurt en peper en wend dit twee keer per week op aangetaste dele aan vir die beste resultate.
Koeksoda is nog 'n produk wat vinnig klaarspeel met puisies omdat dit as uitdroogmiddel dien. Dit help ook om inflammasie en ongerief te verminder. Meng dit met water om 'n pasta te maak wat jy op aangetaste dele kan aanwend. Jy kan dit ook as afskilferaar vir jou gesig gebruik deur drie dele koeksoda met een deel water te meng. Wend die pasta met jou vingers in sirkelbewegings aan. Was jou gesig en droog af.
Vir witter tande en varser asem kan jy 'n bietjie koeksoda en sout meng. Sit die mengsel op jou tandeborsel en gebruik dit om jou tande skoon te maak. Onthou om agterna goed uit te spoel. Selfs jou hare kan nuwe woema kry met koeksoda. Gebruik dit tussen wasse as 'n droë sjampoe deur 'n bietjie koeksoda en talkpoeier op jou borsel te sprinkel en dit dan deur jou hare te kam.
Asyn herinner dalk aan vis en tjips, maar dis ook 'n fantastiese kuur vir skilfers en om haarprodukte te verwyder wat op jou kopvel aanpak. Vir ekstraskoon, glansende hare kan jy jou hare tydens elke stortsessie met asyn afspoel voordat jy gewone sjampoe en opknapper gebruik.
Dié veeldoelige bestanddeel is nie net 'n gesonde opsie vir kosmaak nie maar kan ook gebruik word om jou vel en hare te bevog en om sonbrand te behandel. Boonop kan dit jou help om glad te skeer en om grimering te verwyder.
Koue teesakkies word al jare lank as 'n kuur vir pofferigheid onder die oë aanbeveel. Dit lawe die vel onder die oë en verseker dat jy minder verbloemer hoef te gebruik.
Kasterolie is beter bekend as 'n immuniteitsversterker en detoksifiseerder. Dit het egter ook 'n magdom uitwendige gebruike waarmee jy jou skoonheidsroetine kan aanvul. Nie net verrig dit wondere wanneer dit op skurwe areas soos hakke en elmboë aangewend word nie – dit bevorder boonop gesonder, mooier wenkbroue en wimpers. Wend saans 'n bietjie op jou wenkbroue en wimpers aan om hulle digter en gesonder te laat groei.
'n Bietjie kasterolie op 'n jeukerige kopvel werk strelend in op 'n droë vel en raak van skilfers ontslae. En nog meer – dit word ook as 'n doeltreffende haargroeiserum verkoop omdat dit proteïene, vitamiene, vetsure en antioksidante bevat wat help om hare te versterk en te laat groei. Wanneer dit kom by swangerskap, is kasterolie boonop 'n baie kostedoeltreffende middel wat help vir daardie onooglike rekmerke. Dit wil voorkom asof die gebruike van kasterolie oneindig is. Selfs jou naels kan daarby baat. Masseer jou naelbed en naelvliesies elke dag met 'n paar druppels kasterolie vir dikker en sterker naels terwyl dit terselfdertyd jou naelvliese beskerm.